Mag Pascua ee õor pom Jerusalén wettarr khʉʉn ee ĩchab judionaan khabam khʉʉnjã thʉnaajim,
Aai i jewaan beetarr khʉʉn.
Makhʉʉnau Felipe aig beewia irigta,
—Kake,
marau Jesús dʉi iyʉʉ am khõsi nʉmgui aichejierram.
Mag Felipeegta jeeuchetarran amachjo judionaan khabam ee bãautarr aawai ajim,
amach kõit Jesuug iekhamkhĩir.
Chi Felipe phobordam Betsaida anʉm eem ajim.
Magbaawai Felipeeu jũrr agjo maar khapeer ãb Andrés anʉmʉg jaauwia amach numiim khʉʉnau jũrr ich Jesús aarcha jawaan wetjim.
Mag wetwia judionaan khabam khʉʉnau ich jʉr wenʉrrʉm a jaaubaicheewai amjã peerdʉ awaag ʉdʉraa ich thõopiju jaaubaademua magjim:
—Ya ĩsta chadcha mʉch chi Emkhooi Iewaa chikhamnau thõoju gayaa pamamgui ajim,
mag amau mʉ thõobarmua mʉchta Ẽwandamau thumaam khʉʉn khãaijã ʉ̃rpai apieg.
¿Pãrau ooba aajẽ ajim,
nemjĩir dau ĩiu awaagjã jãga aajẽ?
Jẽb ee jĩirbam chan maan ich mag sĩsim,
bʉ̃ʉrjã ĩiuba.
Magarrau jĩir sĩuwia ober sĩsiewain chadau chebaademua ich jĩirtarr khãaijã ʉ̃r aaujem.
Ich agjota mʉjã meeju aai chirabahab ajim,
mag mʉch meebarm gaaimua õor pom peerdʉ awaag.
Ich agjo khaphʉ abat ajim:
Ar mʉig eegar aawai mʉ gaaimua bʉ̃ʉrjã ich chig apimapha sim chan meewaijã ʉ̃gthar oberbam.
Pari mʉ gaaimuata ich dau aphʉʉ ajujã khĩirjuba mʉ iek ʉkha nʉrrʉmʉn chadau meewiajã ʉ̃gtharchata oberwia mʉg atagjã ich mag iiu sĩerrajugui ajim.
Maimua ĩchab chi chadcha mʉ chogkhanaa mʉ dʉi nʉrram khõsi simʉn,
ichdeu khõchagpierr nem wauba,
mʉchdeu nem waupim khõsimpaita wau nʉrraju aai sim.
Mag amʉn magan am wenʉrrʉmpierr mʉchjã am dʉi chitajugui ajim.
Ãbmua magta mʉ chogkha nem wau nʉrrʉmʉn,
mʉ Ayaujã ich khĩircha i tho iekhajugui ajim.
Maimua mag jaaumamua ĩchab,
—Ĩs chadcha thumaa khĩirjuwia mʉ okhĩirjug pooma chirʉmgui ajim,
chikhamnau mʉch thõoju dakkha pamaawai.
Mag chirab mamʉ am jua ee thõmaaugaujã mua mʉch Ayag,
“Tata,
mʉ peerdʉ athájã” abamgui ajim,
warrjã mag atheeta mʉ beetarr aawai.
Maimua sĩi ich Ayag,
—Tata,
muan mʉch gaaimuata sĩi thumaam khʉʉnaujã pʉrʉgta ãba ee apim khõsi chirʉmgui ajim.
Pari irua magbaawai ʉ̃gtharmuata woun iekjo,
—Ya pʉ gaaimua õrau mʉrʉg ee abarm;
pari ichiita warag mʉchig ee apijugui ajim.
Pari edjã eemua Ẽwandamauta woun iekjo irig magbarm ũrbaawai aig õor narr khʉʉnau sĩi pagthʉmpii naajim.
Maagwai ãaur khʉʉnau jũrr,
—Ẽwandam chogauta ʉ̃gtharmua irig iekha sim khabahab aajeejim.
Pari amau mag nʉm ee,
ich Jesuu thumaam khʉʉnag iekhamamua magjim:
—Mʉg pãrau woun iekjo ũrbarm chan sĩi mʉchigpai ich iek ũrmkhĩir khabamgui ajim.
Jãan jãg ich iek ũrpitarr gaaimua ichdeu mʉ iek ʉkha sim pãrag khap amkhĩirta pãrag jãg iekhajimgui ajim.
Ya ĩsta chikhamnau mʉ thõoju gayaa pamam.
Mag mʉ isegwi mʉ thõobarm gaaimuata khaigbam khʉʉn thumaam khʉʉn dʉi Ẽwandamau ichdeu khap ajugui ajim.
Mag õor kõit mʉ thõobarm gaaimuata ĩchab mepeer mʉg durr gaai ichta chi porkha sĩerrʉmjã Ẽwandamau podpʉim iek podpʉijugui ajim.
Pari ĩchab mag ʉ̃gthaa õor khapanag dakhĩir mʉ jiirjop sĩuwia thõobarmuata mʉch iek ʉkhamam khʉʉnan mua thumaa mʉchig paa aumajugui ajim.
Jesuu mag iekhamarran mag dau aphʉʉ pakuls gaai ich thõju jaau sim ajim.
Mamʉ irua mag iekhabarm ũrwia õrau irig,
—Ẽwandam iek phã sim gaaimua marau khaphʉ nʉmgui ajierram,
ich Ẽwandamaucha pʉibarm chan meeba ich mag sĩerraju a sim.
Pari mag simta,
pʉ iek mag pʉʉta ich Emkhooi Iewaa anʉmta,
¿jãga mag Emkhooi Iewaata ʉ̃gthaa pakuls gaai thõbarju?
Magan,
¿ma khanim Emkhooi Iewaa agá?
ajierram irig.
Magbaawai Jesuu amag ejemplo jaaumamua warag ichta Emkhooi Iewaa ich Ẽwandamau pʉitarr khap amkhĩir magjim:
—Ĩsweran pãrau agtha õtdau paa dʉnʉmjo mʉ oo wai nʉmgui ajim.
Pari nau jopcha ya tag pãar khĩir mʉ chitabaju.
Magua agtha mʉ iek ũr nʉwe ʉkhabat ajim,
khĩirjug khaigbamta pãach gaai ʉ̃rpam ugua.
¿Pãrau ooba aajẽ khĩchag ee wetum khʉʉn?
Amau amach wenʉrrʉmjã khaugba aajem.
Chi mʉ iek ʉkhaba nʉm khʉʉnjã ich agjota thʉnʉmgui ajim,
amach okhoo nʉmjã khaugba.
Magnaa ichdeupai ich igwia,
Mag õtdaujo sim agtha pãach ee wai nʉwe ʉkhabat ajim,
ich mag mʉ dʉi ararag ee wenʉrraag.
Mag iekha sĩewia õor eemua igbaadeeu i sĩeimamjã tag õrau khaugba,
ãba maach appaita i dʉi naaimajim.